楊通老移居圖
作者：林希逸
朝代：宋

paragraphs: 憶昔移居詩，在集篇篇好。
就中語奇絕，最是涉與島。
誰歟作此圖，題以楊通老。
行行四五人，長短各有荷。
瓢者帽且髯，席者頭不裹。
或牧而尚髫，或負而似跛。
孟光衣頗寬，靈照袖亦拖。
一兒解持箠，一兒纔剪箠。
處士獨跨馿，牛乃背其媼。
彼羊驅于前，彼貓肩于左。
琴二荻籃雙，生計亦甚夥。
應嫌俗子知，必住深山可。
低眉得何句，手卷豈其稿。
若逢李十二，定復歌飯顆。
薏苡或招讒，胡椒能惹禍。
君子哉若人，萬物備於我。